VENDIM

Nr. 52, datë 20.2.2023

MBI FILLIMIN E PROCEDURËS PËR LICENCIMIN E SHOQËRISË “ATEANI ENERGY” SHPK NË VEPRIMTARINË E PRODHIMIT TË ENERGJISË ELEKTRIKE NGA HIDROCENTRALET “SHUTRI 1”, ME KAPACITET TË INSTALUAR 370 kw DHE “SHUTRI 2”, ME KAPACITET 1600 kw, ME KAPACITET TOTAL TË INSTALUAR 1970 kw
Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “a”, nenit 5, pika 1 germa “a”, nenit 10, pikat 1 dhe 3 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe neneve 15 dhe 19, pika 1, germa “a” të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 20.2.2023, mbasi shqyrtoi relacionin me nr. 22/5 prot., datë 15.2.2023, të Drejtorisë së Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë ‘Ateani Energy’ sh.p.k. në veprimtarinë e prodhimit të energjisë elektrike nga hidrocentralet ‘Shutri 1’ me kapacitet të instaluar 370 kw dhe ‘Shutri 2’ me kapacitet 1600 kw, me kapacitet total të instaluar 1970 kw”,
konstatoi se: 

- Bordi i ERE-s me vendimin nr. 333, datë 19.12.2022, vendosi të mos fillojë procedurën për licencimin e shoqërisë “Ateani Energy” sh.p.k. në veprimtarinë e prodhimit të energjisë elektrike.

- Në vijim ERE, me shkresën nr. 22 prot., datë 6.1.2023, ka njoftuar shoqërinë për këtë vendim dhe i ka bërë me dije se në mbështetje të përcaktimeve të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, nëse shoqëria, brenda 1 (një) muaji nga marrja dijeni e vendimit për mosfillimin e procedurës, paraqet dokumentacionin thelbësor të konstatuar të munguar, dokumentacioni i paraqitur për aplikimin e mëparshëm dhe pagesa për aplikim do të konsiderohen të vlefshme për fillimin e procedurës.

- Shoqëria “Ateani Energy” sh.p.k. me shkresën e protokolluar në ERE me nr. 22/1 prot., datë 7.2.2023, brenda afatit të sipërcituar ka përcjellë dokumentacion plotësues për aplikimin për t’u licencuar në veprimtarinë e prodhimit të energjisë elektrike.

- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, aplikuesi për licencim në veprimtarinë e prodhimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e prodhimit të energjisë elektrike (neni 9, pika 2.1); shtojcën 1, shtojcën 1A dhe shtojcën 2 të plotësuar; si dhe të ketë kryer pagesën për regjistrim dhe shqyrtim të një aplikimi (aneksi A).

- Aplikuesi ka kryer pagesën e aplikimit, sipas përcaktimeve të aneksit A “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar.

- Nga aplikimi rezulton se shoqëria “Ateani Energy” sh.p.k. ka plotësuar dokumentacionin në zbatim të nenit 9, për pikën 1.1, germat “a”, “b”, “c”; për pikën 1.2, germat “a”, “b”, “c”, “d”; për pikën 1.3, germat “b” dhe “c”; për pikën 2, germat “a”, “b”, “c”, “d”, “e”.

- Nga ky aplikim rezulton, gjithashtu, se mungon dokumentacioni si vijon: 

Neni 9

Formati dhe dokumentacioni për aplikim

Pika 1.3, “Dokumentacioni financiar dhe fiskal”
- Germa “a”: Shoqëria ka përcjellë vetëm vërtetimin e Drejtorisë Rajonale të Tatimeve, i cili nuk është i integruar me atë të Sigurimeve Shoqërore dhe Shëndetësore, për këtë arsye t’i kërkohet shoqërisë të përcjellë në ERE-s dhe këtë vërtetim.

- Në lidhje me shitjen e kuotave të kapitalit në datën 13.4.2022 nga “Ateani” sh.p.k. te shoqëria “Besniku” sh.p.k., i cili është realizuesi i investimeve të nevojshme deri në vënien në punë të HEC-eve, vlerësohet që në kuptim të nenit 17 të kontratës koncesionare, e cila përcakton se, për çdo transferim të aksioneve/të kapitalit themeltar të saj tek të tretët, të marrë pëlqimin paraprak të autoritetit kontraktor, t’i kërkohet shoqërisë të informojë ERE-n, nëse ka marrë pëlqimin paraprak të MIE-s në cilësinë e autoritetit kontraktor për këtë shitje.

- Kontrata e koncesionit e formës BOT (ndërtim-operim-transferim), për ndërtimin e hidrocentraleve “Shutri 1” dhe “Shutri 2”, me nr. 2234 rep., 1083/2 kol., datë 15.8.2017, ka një afat 35-vjeçar. Nga ana tjetër shpjegojmë se ERE, në zbatim të nenit 38 të ligjit nr. 43/2015, “Për sektorin e energjisë elektrike”, të ndryshuar, dhe nenit 5 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, nuk mund të japë për veprimtarinë e prodhimit të energjisë elektrike një licencë me afat më të madh se 30 vjet, por në rast konstatimi të humbjes së periudhës së koncesionit, licenca do të jepet për periudhën e mbetur të koncesionit. Në rastin konkret nëse deri në fund të procedurës së licencimit shoqëria do të dokumentojë lejen e përdorimit të burimit ujor me afat koncesionar, siç më sipërcituar, atëherë ERE do të shprehet me licencim për periudhën e mbetur të koncesionit 29 vjet e 5 muaj.

- Ndërsa në rast se shoqëria deri në fund të procedurës së licencimit nuk do të ketë përcjellë në ERE lejen e përditësuar të përdorimit të burimit ujor, atëherë ERE do të shprehet me licencë, sipas afatit të mbetur të lejes së përdorimit të burimit ujor, pra deri në datën 25.7.2023.

Për gjithë sa më sipër, Bordi i ERE-s
VENDOSI:

1. Të fillojë procedurën për licencimin e shoqërisë “Ateani Energy” sh.p.k. në veprimtarinë e prodhimit të energjisë elektrike, hidrocentralet “Shutri 1” me kapacitet të instaluar 370 kw dhe “Shutri 2” me kapacitet 1600 kw, me kapacitet total të instaluar 1970 kw.

2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR 

Petrit Ahmeti


